گووگڵ ئەی ئای

ژیریی دەستکردی گووگڵ (گووگڵ ئەی ئای) بەشێکی گووگڵە کە تایبەتە بە ژیریی دەستکرد. لە کۆنفرانسی گووگڵ ئای/ئۆی ٢٠١٧ لەلایەن سوندار پیچای، بەڕێوەبەری جێبەجێکارەوە ڕاگەیەندرا.

ئەم بەشە سنووری خۆی فراوان کردووە بە دامەزراندنی ناوەندەکانی توێژینەوە لە چەندین بەشی جیاوازی جیھان وەک زیوریخ، پاریس، ئیسرائیل و پەکین. لە ساڵی ٢٠٢٣، زیرەکی دەستکردی گووگڵ بەشێک بوو لە ھەوڵی ڕێکخستنەوەی کۆمپانیاکە کە تێیدا جێف دین، سەرۆکی بەشەکە، بەرز کرایەوە بۆ پۆستی سەرۆکی زانستی لە گووگڵ. ئەم ڕێکخستنەوەیە یەکخستنی گووگڵ برەین و دیپمایند لەخۆگرت، کە کۆمپانیایەکی بنکە بەریتانی بوو گووگڵ لە ٢٠١٤ کڕی بووی و بەجیا لە توێژینەوە سەرەکییەکانی کۆمپانیاکە کاری دەکرد.

لە ئازاری ٢٠١٩، گووگڵ دروستکردنی ئەنجومەنی ڕاوێژکاری دەرەکی تەکنەلۆژیای پێشکەوتووی (ئەی تی ئی ئەی سی) ڕاگەیاند کە لە ھەشت ئەندام پێکھاتبوو: ئەلێساندرۆ ئەکویستی، بوباکار با، دی کای، دیان گیبێنس، جۆئانا برایسن، کای کۆڵس جەیمس، لوچیانۆ فلۆریدی و ولیام جۆزێف بێرنز. دوای ناڕەزایەتی ژمارەیەکی زۆر لە کارمەندانی گووگڵ لە دژی دامەزراندنی کای کۆڵس جەیمس، ئەنجومەنەکە لە ماوەی مانگێک لە دامەزراندنییەوە ھەڵوەشێنرایەوە.

لە شوباتی ٢٠٢٥، ئەلفابێت ئەو ڕێنماییانەی لە سیاسەتی گشتی ئەخلاقی زیرەکی دەستکردیان لابرد کە پێشتر ڕێگری دەکرد لە بەکارھێنانی تەکنەلۆژیای زیرەکی دەستکردیان لەو بەکارھێنانانەی کە «ئەگەری زیان گەیاندنیان ھەیە.» گووگڵ پۆستێکی بڵۆگی بڵاوکردەوە کە بەرگری لەم گۆڕانکارییە دەکرد.

 سەرچاوەکان 

پۆل:گووگڵ